Врз основа на член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), а согласно член 109 став 9 од Законот за општата управна постапка (“Службен весник на Република Македонија“ бр. 124/2015), а согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од Стоматолошка комора на Македонија, поднесена, против Министерството за труд и социјална политика, по предметот Барање за пристап до информации од јавен карактер, Директорот на Агенцијата за заштита на правото на слободен пристап до информациите од јавен карактер, на 22.07.2022 година, го донесе следното

**Р Е Ш Е Н И Е**

1. Жалбата изјавена од Стоматолошка комора на Македонија, поднесена, против Министерството за труд и социјална политика, заведена во Агенцијата под бр.08-197 на 20.07.2022 година по предметот Барање за пристап до информации од јавен карактер, **СЕ УВАЖУВА.**
2. **Предметот се враќа на повторно постапување пред првостепениот орган.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

## Стоматолошката комора на Македонија, на 22.06.2022 година поднела Барање за пристап до информации од јавен карактер до Министерството за труд и социјална политика, со кое побарала по е-маил да и се достави фотокопија или електронски запис следната информација:

„- Дали и кои лица се ослободени од плаќање партиципација со потврда издадена од МТСП за плаќање на стоматолошки услуги?

* Дали и какви видови потврди издава МТСП за ослободување од партиципација на стоматолошки услуги? “.

Имателот на информации, на ова Барање не одговорил во законски предвидениот рок, поради што Барателот на информацијата, во законски предвидениот рок поднел Жалба заведена во Агенцијата под арх. бр. 08-197 од 20.07.2022 година.

Агенција, преку е-маил заведен под бр.08-197 од 20.07.2022 година, ја препрати Жалбата до Министерството за труд и социјална политика и побара во рок од 7 дена да се произнесе по истата и до Агенцијата да ги достави сите списи во врска со предметот.

Истиот ден, на 20.07.2022 година, Имателот на информации до Агенцијата достави Допис завен под бр.08-197 во кој е наведено дека: “...Ве известувам дека во тоа време кога го поднеле барањето јас сум бил на одмор и немам замена кој ги посредува барањата и одговорите за слободен пристап...... информациите можат да ги добијат од Министерството за здравство Министерството за труд и социјална политика нема таков вид на информации.“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ, и предметот го врати на повторно постапување пред првостепениот орган,** поради следното:

Во врска со наводите на Имателот на информации во Дописот доставен до Агенцијата: “... информациите можат да ги добијат од Министерството за здравство Министерството за труд и социјална политика нема таков вид на информации “, Агенцијата му укажува на Имателот на информации, дека доколку не располагал со бараната информација бил должен согласно член 18 од Законот за слободен пристап до информации од јавен карактер да го препрати Барањето, во рок од три дена од денот на приемот, до имателот на информации кој според содржината на барањето е имател на информации и за тоа да го извести барателот.

Согласно член 18 од Законот за слободен пристап до информации од јавен карактер „Ако имателот на информации што го примил барањето не располага со бараната информација веднаш, а најдоцна во рок од три дена од денот на приемот на барањето, е должен да го препрати барањето до имателот на информации кој според содржината на барањето е имателот на информацијата и за тоа да го извести барателот.“

При повторното постапување по предметот, Имателот на информации е должен да постапи по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

**Директор,**

 **Пламенка Бојчева**